Bazilika Srca Isusova u Zagrebu

Bazilika Srca Isusova je bazilika u Palmotićevoj ulici u Zagrebu, posvećena Presvetom Srcu Isusovu. Njome upravljaju isusovci. Crkva Srca Isusova sa samostanom reda Družbe Isusove zaštićeno je kulturno dobro Republike Hrvatske. Povijest Gradnja crkve povezana je s planiranim ponovnim dolaskom isusovaca u Zagreb. Nadbiskup Juraj Haulik za tu je svrhu priložio 60 000 forinta 1860. godine, a dodatnih 12 000 kasnije je pridonio nadbiskup Juraj Posilović. Godine 1898., kupljeno je zemljište za novu crkvu i samostan na Palmotićevoj ulici. Bazilika je dovršena u neobaroknu stilu i posvećena 1902. godine, a sama gradnja trajala je nešto više od godinu dana. Arhitekt je Janko Holjac. Ipak, povijesna vrela navode da su pripreme njezine gradnje trajale gotovo četiri desetljeća, a ukrašavanje bazilike još jedno desetljeće više. Proglašena je bazilikom na svetkovinu sv. Ignacija, 31. srpnja 1941. za vrijeme provincijala o. Grimma. Središte je brojnih duhovnih događanja. Pored različitih oblika apostolata koji se odvijaju u rezidenciji (pr. SKAC), bazilika djeluje i kao župna crkva. Župa je osnovana 15. kolovoza 1977. godine. Bl. Ivan Merz Svete mise u Bazilici redovito je pohodio blaženi Ivan Merz, a u Bazilici se danas nalazi i njegov grob. Stanovao je kod roditelja, u zgradi Starčevićevog doma u blizini Glavnog kolodvora i relativno blizu Bazilici. Tijekom šest godina u Zagrebu od 1922. do 1928. svakodnevno prisustvuje sv. misi i prima svetu pričest, najčešće u ovoj Bazilici. Potres 2020. i obnova (2020. – 2026.) Dana 22. ožujka 2020. godine crkva je pretrpjela veliku štetu u potresu jačine 5,5 stupnja po Richteru, kada se urušio velik dio svoda. Novo oštećenje nastalo je nakon potresa 29. prosinca 2020. kada je još jače oštećen strop bazilike. Obnova bazilike započela je ubrzo nakon potresa, a jedan od ključnih koraka bio je povratak obnovljenih kupola na tornjeve. U rujnu 2024. godine obje su kupole, nakon cjelovite obnove, vraćene na svoje mjesto. Drugi radovi obnove su nastavljeni te traju i u 2025. godini. Za vrijeme obnove, mise se održavaju u pastoralnom centru bazilike. Pastoralni se centar nalazi pored bazilike, a u njega se ulazi iz Draškovićeve ulice. Na svetkovinu Presvetog Srca Isusova, 12. lipnja 2026., bazilika je otvorena za euharistijska slavlja. Glazba U crkvi djeluje Akademski zbor Bazilike Srca Isusova u Zagrebu „Palma“. Galerija Literatura Anon. 2022. Bazilika Srca Isusova u Zagrebu ponovno otvorena za vjernike. Ignacijev put, 63, str. 51. Balatinac, Stipo 2022. Radovi na obnovi Bazilike Srca Isusova. Ignacijev put, 63, str. 22-24. Szabo, Agneza 2002. Političke i crkvene okolnosti u doba gradnje Bazilike Srca Isusova u Zagrebu: Drugi dolazak Isusovaca u Zagreb. Godišnjak Društva za povijest Zagrebačke Nadbiskupije Tkalčić, 6, str. 191-230. Ubrekić, Bruna 2015. Gradnja bazilike Srca Isusova u Zagrebu. U Šestak, Ivan (ur.), Od Mure do Mora, od Save do Seine: Spomen-zbornik patru Vladimiru Horvatu SJ za njegov 80. rođendan (str. 195-218). Zagreb: Filozofsko-teološki institut Družbe Isusove. Izvori Vanjska poveznice Mrežna mjesta Župa Presvetog Srca Isusova, službeno mrežno mjesto Bazilika Srca Isusova u Hrvatskome arhivu Weba Arhivirana inačica izvorne stranice od 28. prosinca 2021. (Wayback Machine) (arhivirano 2013.)